Istorgia e simbols dals gieus olimpics

Ils tschintg rintgs da differentas colurs sin in fund alv enconuschais vus segir. Surtut avant e durant ils gieus olimpics è quest simbol da vesair dapertut. I n’è dentant betg il sulet simbol dals gieus olimpics.

Skeletonist als gieus olimpics

Ils gieus olimpics èn il pli grond eveniment da sport ch’i dat sin il mund. Tar quest’occurrenza sa radunan sportistas e sportists da l’entir mund. Els ed ellas cumbattan en differentas disciplinas per medaglias d’aur, argient e bronz. Ils gieus olimpics han lieu mintga dus onns: ina giada ils gieus olimpics d’enviern e lura quels da stad.

Charta da l’Europa cun la Grezia ed il lieu Olympia

Ils gieus olimpics senza dunnas e mo per amaturs

Olimpia deriva dal lieu Olympia che sa chatta en la Grezia. Las emprimas occurrenzas da sport hai dà là gia l’onn 776 avant Cristus. Quellas concurrenzas vegnan numnadas ils gieus olimpics da l’antica.

Sculptura che mussa dus sportists vi dal lutgar en il temp dals gieus olimpics da l’antica

Las disciplinas da quel temp eran currer, siglir, bittar e lutgar. Las dunnas na dastgavan betg sa participar. Ellas na dastgavan gnanc guardar tiers. Ils sportists eran bluts durant ils gieus, quai per esser segir che naginas dunnas sa participeschian.

Ditg dastgavan mo sa participar als gieus olimpics persunas che na faschevan betg sport da professiun, pia mo amaturs. Quella regla è vegnida sluccada ils onns 1970 e la finala stritgada dal tut ils onns 1990.

Pierre de Coubertin – l’iniziant dals gieus olimpics dal temp modern

Ils gieus olimpics dal temp modern

L’onn 393 èsi lura stà a fin cun ils gieus. Ils gieus olimpics èn vegnids scumandads da l’imperatur roman che regiva da quel temp e ch’aveva in’autra cardientscha (numnadamain il cristianissem). Cun ils gieus onuravan ils Grecs il dieu Zeus.

Il 1894 ha alura il franzos Pierre de Coubertin puspè lantschà l’idea dals gieus olimpics – ils gieus olimpics dal temp modern. Davent da l’onn 1900 han er las dunnas dastgà sa participar. A l’entschatta dentant mo en la disciplina tennis. Pli tard alura en adina dapli disciplinas.

La bandiera olimpica vegn purtada en il stadion

Per mintga continent in rintg

L’emprima giada è la bandiera cun ils tschintg rintgs stada da vesair als gieus olimpics ad Antwerpen (Belgia) l’onn 1920. L’idea ha gì Pierre de Coubertin. Ils tschintg rintgs represchentan ils tschintg continents. Els èn colliads in cun l’auter e duain simbolisar l’idea da reunir sportistas e sportists da l’entir mund. Las colurs da quests rintgs – blau, mellen, nair, verd, cotschen (ed alv) – simboliseschan las bandieras da tut las naziuns. Pertge ch’almain ina da questas colurs vegn avant en finadina da quellas.

Medaglia dals gieus olimpics 1952 ad Oslo cun il motto olimpic

In motto per animar ils sportists

In motto è ina construcziun u intgins pleds ch’expriman ina filosofia da viver u ina regla da sa cuntegnair. Il motto dals gieus olimpics èn trais pleds latins: ‹citius, altius, fortius›. Quai vul dir: ‹pli spert, pli aut e pli lunsch›. Il motto duai animar sportistas e sportists da mussar la meglra prestaziun pussaivla.

Ad Olympia vegn mintgamai envidà il fieu

In fieu per la pasch

Ils gieus olimpics da l’antica en Grezia, durant ils quals ils sportists cumbattevan in l’auter a moda faira, duevan esser in segn da pasch. Il simbol persuenter è il fieu. Dapi il 1936 vegn il fieu olimpic envidà en la citad Olympia. Davent da qua vegn quel transportà da curriders cun in tizun enfin là, nua ch’ils gieus olimpics han lieu. Il fieu dastga vegnir envidà mo cun agid dal sulegl.

Avertura dals gieus olimpics a Bejing

Divers elements sa repetan en mintga ceremonia d’avertura e finala dals gieus olimpics (trair si e giu la bandiera olimpica, envidar resp. stizzar il fieu olimpic e.a.). Quels giogan ina rolla centrala e procuran per in’atmosfera speziala.

Museum olimpic a Losanna

Sche vus vulais dapli infurmaziuns davart ils gieus olimpics, lura faschai ina visita al Museum olimpic a Losanna.

L’istorgia dal judo

Judo è vegni inventà en il Giapun, avant passa 100 onns. Oz è quai il sport da cumbat il pli popular dal mund. Ma co ha il judo chattà la via dal Giapun enfin tar nus?

Lutgas datti gia dapi blers tschientaners en il Giapun. Enturn l’onn 700 eran popularas lutgas a la curt da l’imperatur. En il 12avel/13avel tschientaner èn naschids ils cumbats senza armas.

Enturn il 1700 ha il medi Akiyama Shirobei Yoshitoki inventà il jiu jitsu. Ina legenda pretenda ch’el haja contemplà l’enviern las plantas. Lura haja el vis ch’ils roms da las plantas ch’eran plain naiv eran sfratgads. Ils saleschs ch’èn flexibels e ch’ins sa storscher sin tut las varts eran er plain naiv. Ma perquai ch’els avevan dà suenter a la naiv, eran quels mo sturschids e betg sfratgads. Uschia ha Shirobei vesì ch’igl è impurtant da dar suenter ed el ha integrà quai en ses cumbat jiu jitsu. Dar suenter è er impurtant en il judo.

Judo è in sport da cumbat giapunais e vul dir ‹la via miaivla/nobla›. Inventà il sport da judo ha il professer Jigoro Kano avant passa tschient onns. El ha maschadà differents sports da cumbat e da defensiun, tranter auter er jiu jitsu. La finamira è da sa defender senza armas u fridas. Uschia n’èn il trenament ed il cumbat betg privlus. I na dat naginas fridas u chalzeradas en il judo. Ils cumbattants emprovan da bittar lur adversari giun plaun, storscher ses bratsch e tegnair el giun plaun fin ch’el dat si. Per quai dovran ils cumbattants surtut forza e spertadad.

L’onn 1906 han schuldads giapunais visità l’imperatur tudestg Wilhelm II. Els han preschentà als Tudestgs il cumbat judo e Wilhelm II è stà uschè intgantà ch’el ha laschà scolar ses schuldads en questa sort da cumbat. Uschia è il judo arrivà en la Germania.

En Svizra hai dà l’emprim club da judo l’onn 1929. Il student corean Hano Rhi ha fundà quel a Turitg ensemen cun 12 scolars.

A gieus olimpics è judo stà da vesair l’emprima giada l’onn 1964 a Tokio.

Oz vegn judo exercità en pli che 150 pajais – uschia è judo il sport da cumbat il pli popular da l’entir mund.

En Svizra datti radund 320 clubs da judo ch’èn organisads en 14 uniuns chantunalas. En il Grischun è quai l’uniun grischuna da judo budo.

Velos d’ina roda

Ir cun velo d’ina roda è trendy, era sch’i n’è betg simpel da ballantschar sin la roda. Tgi che sa charrar cun in tal vehichel, exercitescha er la ballantscha per ir cun snowboard, skis, aissa da surfing ni auters sports. Impurtant è dentant ch’ins elegia il dretg velo d’ina roda.

In velo d’ina roda consista d’ina roda (1), d’ina manvella (2), dals pedals (3), d’ina furtgetta (4), d’ina portasella (5) e d’ina sella en furma da banana (6). La forza dals pedals vegn transportada directamain sin la roda. Uschia sa mova la roda exact en il medem tempo sco ils pedals. Franà vegn cun pedalar en la direcziun cuntraria. Ils custs per in velo d’ina roda varieschan tranter 100 ed 850 frs. Els custan pia pli pauc ch’in velo da duas rodas.

Velos d’ina roda datti en tuttas grondezzas. Novizs na san betg exact tge ch’els dovran, perquai insaquants tips: Impurtant è da savair, per tge ch’ins dovra il velo d’ina roda e quant lunga che la chomma è. Quella mesiran ins da la planta-pe fin la chomma dadens. Pli lunga che la chomma è e pli gronda che la roda dastga esser. La grondezza da las rodas vegn mesirada en poleschs ed inditgada cun il segn da virgulettas ''. In polesch è var 2 ½ centimeters. Betg mo grondezzas da rodas, er ils visurs da televisiun u computers vegnan inditgads en poleschs.

Differents models da velos d’ina roda

I na dat betg mo differentas grondezzas da velos d’ina roda, mabain er differents models.

Standard

Il velo d’ina roda da standard è ideal per novizs. Ins al po duvrar per il temp liber u per giugar ballabasket u unihockey sin il velo d’ina roda.

Freestyle

Il velo d’ina roda da freestyle ha ina sella stretga ed ina furtgetta quadra. Sin quella furtgetta po il freestyler far trics cun ina chomma.

Trial

Il velo d’ina roda da trial è bajegià fitg stabil. Cun quest velo pon ins dar sigls, surmuntar obstachels, ir sin mirs e charrar da stgala giu. Cun il velo da trial pon ins ir en il parc da skate, en la citad u en la champagna.

‹Muni› (Mountain Unicycle)

Quai è il mountainbike dals velos d’ina roda. Il muni ha in pneu cun profil grop per ch’ins possia charrar cun el en las muntognas. La roda ha ina bassa pressiun da l’aria per ch’il pneu piglia si las fridas cura ch’ins charrescha da la muntogna giuadora – sco in plimatsch.

Cursa

Tar il velo d’ina roda da cursa èsi impurtant ch’el paisia pauc e che la roda saja gronda. Pli gronda che la roda è, e pli spert ch’ins è.

E lura datti anc ina pluna auters models da velos d’ina roda – quant bain ch’ins po charrar cun quels – gliez è in’autra dumonda.

Skis – in’istorgia da success

In enviern senza ir cun skis – impussibel! Tar nus quasi tuts che san e van cun skis. Ma avais vus gia ponderà ina giada co che quai ha cumenzà?

Istorgia

Cura ch’ils umans èn ids l’emprima giada cun skis na pon ins betg dir exact. Cler è dentant che quai sto esser stà avant fitg blers onns. L’emprim mussament guarda numnadamain ora uschia:

Quest dissegn è passa 4500 onns vegl. Da quel temp enconuschevan ins pia gia ils skis. Ins al ha chattà en in cuvel en la Norvegia. Pervi da quai n’èsi er betg surprendent ch’il sport dad ir cun skis vegn oriundamain da la Norvegia.

In raquint mussa schizunt che quels che savevan ir cun skis avevan tscherts avantatgs: Avant ca. 1200 onns han Vikings pers in cumbat encunter ina gruppa da simpels purs. Quai perquai ch’ils purs avevan skis, savevan ir fitg bain cun quels ed eran uschia pli sperts sin la naiv.

En Svizra

Tar nus hai ditg dà nagin sport d’enviern. Pir ca. avant 100 onns èn ils skis daventads pli populars. Ir cun skis n’era dentant gnanc uschè simpel. Ils skis eran numnadamain pulit lungs e n’avevan er betg ina buna liadira. Perquai ha il giuven Austriac Mathias Zdarsky fatg in nov model da skis. Ses skis eran pli curts ed avevan ina meglra liadira. Cun quests skis pudevan ils skiunzs far bler meglier ils carauns ed in pau a la giada ha il sport dad ir cun skis er survegnì pli e pli blers fans.

Enturn il 1950 hai dà ils emprims runals e l’ir cun skis è daventà fitg modern tar nus. Da quel temp n’era quai dentant betg in sport per tuts. Quels che gievan lezza giada cun skis, eran per ordinari bainstants.

Oz è l’ir cun skis ina da las disciplinas da sport las pli popularas en Svizra. E betg be quai è sa midà, mabain er ils skis: Oz datti skis quasi en tuttas grondezzas, colurs e furmas.

Tschairar skis da passlung

Dar si tschaira als skis è impurtant, e quai cunzunt tar ils skis da passlung. Pertge ch’entant ch’i va pli u main da sez d’ir cun ils skis alpins da la spunda giu, dovri tar il passlung l’atgna forza per vegnir vinavant. Uschia èsi meglier sch’il ski glischna bain sur la naiv. Unscher skis n’è dentant nagin striegn. L’expert Ralph Joos ans declera co ch’i va.

Ralph Joos

Sco quai che Ralph Joos, il manader da la fatschenta Ralph Joos Top Sport ha ditg, dettia quai adina dapli uffants che fetschian passlung. El haja vendì quest enviern dapli skis da passlung ch’uschiglio. Probabel saja quai l’effect dal success da Dario Cologna e da ses collegas dal team naziunal da passlung.

Sistem per fermar il ski

Preparaziun

Avant che cumenzar ha Ralph Joos preparà tut quai ch’el dovra e fermà il ski sin in indriz spezial. Igl è impurtant ch’il ski saja fermà e na sa ruschnia betg. Perquai vegn il ski er fixà vi da la liadira.

Barschun per nettegiar ils skis

La merda sto davent

Avant che dar si insatge, èsi da nettegiar e far davent la merda. Perquai dovra Ralph Joos dus differents barschuns. In è pli grop e l’auter è pli fin. Sch’ins fa quai a chasa, han ins per il pli mo in barschun ch’ha ina part groppa ed ina fina.

Ralph Joos nettegia il ski

Cun il barschun vegn la cuvrida dal ski schubregiada. Quai vul dir che la tschaira ch’è anc sin la cuvrida dal ski ed en las poras vegn schubregiada davent dal tut.

Impurtant èsi ch’ins schubregia cun il barschun da davant (piz dal ski) enavos. E mo en questa direcziun. Uschiglio fan ins donn a la cuvrida dal ski. Quai èsi da repeter pliras giadas ed ins dastga smatgar il barschun vaira ferm.

In fier tar il qual ins po programmar la temperatura

La tschaira per stuschar davent l’aua

Uss èsi da stgaudar il fier. Quai po esser in fier vegl da far or cun il fier vestgadira. Ma betg prender quel da la mamma! Quella n’avess nagin plaschair. Ralph Joos ha in fier spezial. Tar quel po el regular exact la temperatura. Quai è numnadamain impurtant. Mintga sort da tschaira dovra in pau in’autra temperatura.

La temperatura per il fier è mintgamai nudada sin la stgatla da la tschaira

La temperatura è inditgada sin il pac da mintga sort da tschaira. Sch’ins n’ha nagin fier ch’inditgescha la temperatura, lura èsi d’empruvar ora. Sche la tschaira svapurescha empè da cular sin il ski, è la temperatura memia auta ed igl è da sbassar la temperatura, fin che quai na capita betg pli.

Differentas sorts da tschaira. Tut tenor la temperatura da la naiv dovri autra tschaira

Tge tschaira ch’i dovra, dependa da la temperatura da la naiv. Las pli usitadas èn las trais sorts tschaira sin la foto survart. Tut tenor marca po quai variar in zichel.

Ralph Joos prenda la tschaira e tegna quella cunter il fier e la lascha daguttar sin il ski. Duvrar na dovri betg uschè bler.

Luar la tschaira cun il fier

Laschar daguttar la tschaira sin il ski

Ir cun il fier sur il ski per che la tschaira giaja en las poras

Cura che quai è fatg, èsi da prender il fier ed ir cun quel da davant enavos sur il ski. Quai èsi da far pliras giadas, enfin che la tschaira è repartida guliv sin il ski. La tschaira sto numnadamain puspè emplenir tut las poras e sgriffels ch’i dat.

Uss èsi da laschar vegnir dira la tschaira. Il meglier è sch’ins po laschar per exempel sur notg ils skis en in lieu plitost chaud. Uschia ha la tschaira temp da sa derasar en tut las poras.

Tge fa la tschaira?

Has gia laschà ir ina giada aua sur ina chandaila ora? Lura has er fatg stim che l’aua va immediat davent – sco sch’ella vegniss stuschada da la vart. Gist quai effect vegn duvrà tar il passlung. Cura ch’il ski sa glischna sur la naiv, vegni chaud ed ils cristals da naiv lieuan. Uschia datti tranter il ski e la naiv in film d’aua ch’ins na vesa betg ad egl. La tschaira ch’è sin il ski stauscha per uschè da dir davent l’aua e quai fa ch’il ski glischna pli tgunsch.

Far or da las crennas la tschaira

Quai ch’è da memia sto davent

Cun ils dus utensils mussads sin las fotografias qua sura e sut pon ins trair davent la tschaira ch’è da memia. La cuverta dal ski sto numnadamain esser fitg glischa.

L’emprim èsi da far ora da la crenna (u da las crennas, quai dependa dal ski) la tschaira ch’è da memia.

Far davent la tschaira dals urs

Lura sto la tschaira svanir dals urs.

Far davent la tschaira da la cuvrida dal ski

E la finala èsi da far davent la tschaira da la cuvrida dal ski. Er quai capita dal piz dal ski enavos.

Nettegiar cun il barschun il ski

Per finir èsi anc da nettegiar il ski ed alura è quel pront per la loipa.

La tschaira liquida en ina stgatla cun ina spungia

Tschaira liquida

Per tgi che n’ha betg peda e vul tschairar in pau pli simpel ils skis datti tschaira liquida.

Avant ch’ins po metter si quella tschaira, èsi natiralmain er da schubregiar il ski (tuttina sco declerà survart).

Metter si la tschaira liquida

La tschaira liquida pon ins lura metter directamain sin il ski, e quai cun agid da la spungia che sa chatta sin la stgatla. Auter che tar la tschaira normala è quai gia tut quai ch’igl è da far ed ins po gist ir sin la loipa cun ils skis.

L’urden ch’i dovra per dar si tschaira

L’urden ch’i dovra

Uss ch’ils pass per unscher ils skis èn clers, manca mo anc l’urden. Ralph Joos ha mess ensemen l’urden ch’i dovra:

- in barschun

- la tschaira (per las differentas temperaturas da naiv datti mintgamai in’autra sort)

- l’utensil per far ora la crenna dals skis

- l’utensil per far davent la tschaira

- la tschaira liquida (qua datti mo ina sort per tut las temperaturas da naiv)

Far sez na remplazza betg il spezialist

Schegea ch’ins po tschairar sez ils skis e che quai funcziuna bain, èsi tuttina bun dad ir ina giada u l’autra cun ils skis tar il profi. Quel ha dapli rutina, meglras apparaturas e po er dir sch’il ski è anc bun e tge ch’i fiss propi da far.

Emprender da tschairar skis

Tenor Ralph Joos n’èsi nagin problem per uffants d’unscher skis, perquai porschia el er curs d’unscher skis per uffants.

Cresta Run: Cun il chau avant dal vial da glatsch giuadora

A San Murezzan va glieud curaschusa gia dapi l’enviern 1884/85 d’in vial da glatsch giuadora cun ina sort scarsola, il skeleton. Il vial che sa numna Cresta Run (Cursa da Cresta) è stà la naschientscha dal sport da skeleton e furma il sulet vial da quest gener ch’i dat insumma.

Survista dal vial dal Cresta Run

I dovra curaschi

Er sch’il vial dal Cresta Run è gia vegl, è el anc adina spectacular. Quel che ristga d’ir dal vial giu dovra segir in pau curaschi. Quai conferman er persunas ch’han gia fatg quai bleras giadas. Ils schlittunzs van numnadamain da quest vial giu cun in skeleton (ina scarsola speziala). Ma quai n’è anc betg tut: Els giaschan en venter sin quella scarsola bassa ed il chau sa chatta mo radund 20 centimeters sur il glatsch. Quai è pulit pauc, sch’ins pensa ch’ils schlittuns van cun ina spertezza d’enfin 130 kilometers l’ura da quest vial giu. Quai è pli spert che quai ch’in auto dastga charrar sin l’autostrada.

Vista sin il vial davent da la partenza Junction

...e via!

Il vial ha ina lunghezza da 1214 meters e maina da San Murezzan enfin a Schlarigna. Davent da sisum fin giudim è la differenza d’autezza 157 meters. Il vial dal Cresta Run ha duas partenzas. Ina partenza sa numna Top (englais ‹sisum›) e l’autra Junction (englais ‹access›). Quella partenza sa chatta var 400 meters suenter la partenza Top e radund 50 meters d’autezza pli a bass. Novizs na dastgan betg partir davent da sisum. Il meglier schlittunz ha fatg il viadi da sisum fin giudim entaifer 50,09 secundas. En tut datti 10 curvas sin l’entira lunghezza dal vial.

La curva Shuttlecock

Nico Baracchi, el ha gudagnà tut las cursas pussaivlas al Cresta Run

Onur per quels che crodan or dal vial

La curva la pli enconuschenta è bain la Shuttlecock (engl. ballaplimas). Quest num è er giustifitgà: I sa tracta numnadamain d’ina curva nua che blers crodan or dal vial e sa tschentan en la naiv u en las mattas da protecziun. La curva porscha però er ina tscherta segirtad: Sch’il schlittunz è memia spert, lura po el da gugent bandunar là il vial. Tut quellas e quels che bandunan là il vial ed èn commembers dal Club da schlittas San Murezzan (St. Moritz Tobogganing Club, SMTC) vegnan automaticamain commembers dal Schuttlecock Club, e quai è er in’onur. I na dettia strusch insatgi che na saja betg crudà or dal vial en questa curva, ha ditg Nico Baracchi, in dals pli enconuschents schlittunzs.

Commentatur da la cursa a la partenza Junction

In’invenziun dals Englais

Sch’ins va a guardar il vial dal Cresta Run a San Murezzan lura audan ins spert che blera glieud discurra là englais, e quai davent dal commentatur da las cursas fin als curriders. Quai sa lascha declerar istoricamain. Il Cresta Run n’è numnadamain betg in’invenziun da la glieud indigena da San Murezzan. Igl è in sport ch’è vegnì inventà dals Englais.

La part sura dal Cresta Run sto anc vegnir construida

Schlittunz che spetga a la partenza sin il signal da partenza

Cumenzà avant 125 onns

Il maior englais W.H. Bulpett aveva laschà construir l’enviern 1884/85 il vial da glatsch Cresta Run. Quest vial ha furmà il cumenzament dal sport da skeleton. Ozendi van ils skeletonists dentant d’in vial da bob giuadora. Quel è construì in pau auter ch’il Cresta Run. Quai cunzunt tar las curvas. Entant ch’il vial da bob è radund e tegna il schlittunz en il vial, ha quel dal Cresta Run betg curvas uschè radundas, uschia ch’ils schlittunzs pon er ir sur il vial ora, sch’els na manischeschan betg endretg lur skeleton. Tranter las scarsolas na datti strusch pli differenzas. Omaduas han profità ina da l’autra ed èn sa sviluppadas e daventadas sumegliantas.

La chasa dal Club da schlittas San Murezzan

Dunnas n’èn betg giavischadas

Insatge tschertg’ins adumbatten: dunnas. A l’entschatta eri lubì a las dunnas d’ir dal vial giu. Pli tard èsi però vegnì scumandà. La raschun saja la posiziun sin la schlitta che na saja betg buna per las dunnas. Ed insumma è il club in pau ina chaussa misteriusa. Il club è medemamain vegnì fundà dals Englais e ditg eran persunas indigenas betg bainvesidas en quel. Oz èsi sa midà in zichel. Ma tuttina, la chasa dal club a la partenza Junction è accessibla sulettamain per commembers. E commember pon ins mo vegnir sch’ins vegn proponì d’in commember sez.

Pussaivel dad ir da quest vial da glatsch giuadora èsi er per persunas che n’èn betg commembers dal club englais. Premissa è dentant ch’ins è in um e ch’ins ha 18 onns. L’equipament ch’i dovra per ir dal vial giuadora, datti er gist da prender a tschains.

Chalzers cun guttas

Guants da protecziun

Magasin da scarsolas

Curling – in sport ch’ins n’enconuscha strusch

La Svizra tutga gia dapi la fundaziun da la federaziun internaziunala da curling tar l’elita mundiala. Suenter il Canada e la Scozia vegni giugà en Svizra il terz bler curling sin l’entir mund. Mo co dattan ins atgnamain curling?

Il num

Il pled ‹curling› pudess avair duas derivanzas. Ina varianta è ch’il num deriva dal pled englais ‹to curl› che vul dir ‹sa volver› sin il glatsch.

L’autra varianta deriva er d’in pled englais, da ‹curr›: pia dal tun da runtgir ch’il crap fa cun sa glischnar sur il glatsch.

L’entschatta

Curling vegni giugà gia dapi la fin dal temp medieval, pia avant bun 500 onns. Il pli vegl crap da curling ch’exista, è da l’onn 1511. En il crap stat l’inscripziun St. Js B Stirling. Uschia ha il crap survegnì il surnum Stirlingstone. Il medem temp è il pled ‹curling› vegnì numnà per l’emprima giada en in text, e quai a Renfrewshire en Scozia.

L’emprim club da curling è vegnì fundà l’onn 1716. Lura na stuevan betg tuts giugar cun ils medems craps. Uschia devi ina gronda concurrenza tgi ch’ha il pli grond crap da curling.

Il crap

Il pli impurtant utensil per giugar curling è il crap che sumeglia in zichel ina chanta da té. In tal crap paisa bunamain 20 kilos.

Ils craps èn da granit e fin che la furma finala è dada, dovri blera lavur. Perquai custa in singul crap da curling var 2000 francs. Mintga equipa dovra almain 8 craps per pudair giugar. Plinavant dovri in crap da reserva.

Als gieus olimpics da Vancouver 2010 èsi vegnì giugà cun in crap modern. En ses manetsch sa chatta in indriz che controllescha, sch’il giugader lascha dar il crap baud avunda. Sch’il giugader tegna il crap anc sur la lingia blaua ora – che furma il cunfin per laschar dar il crap – alura glischan vi da quel duas glischs.

Ils campiunadis

Er sch’il gieu da curling ha passa 500 onns, datti pir dapi ils onns 1950 campiunadis mundials; a l’entschatta mo per ils umens. L’emprim campiunadi mundial da curling per dunnas ha gì lieu l’onn 1979. Dapi l’onn 1998 è curling er ina disciplina olimpica. L’emprima giada èsi vegnì giugà curling als gieus olimpics da Nagano.

La Svizra e curling

La Svizra è sper il Canada e la Scozia il terz pajais, nua che curling è fitg popular. Uschia gudognan er adina puspè equipas svizras medaglias da bronz, d’argient u schizunt dad aur.

Indicaziuns bibliograficas

Simsalabim. Sport. (Temas actuals). Contribuziuns producidas tranter l’avust 2009 ed il favrer 2012. Funtauna: www.simsalabim.rtr.ch. Tut ils dretgs d’autur(a) / chasa editura resalvads. Ediziun epub: www.chattà.ch (2019).